Kleinboer dood ná talle aanvalle | Netwerk24
Kleinboer dood ná talle aanvalle
Die twee mans wat Donderdag (04/10) glo ’n man op ’n kleinhoewe in Senekal aangerand het waarna hy oorlede is, het Maandag (08/10) op aanklag van moord en huisroof in die hof verskyn en bly steeds in aanhouding.
Volgens sers. Sinah Mpakane, polisiewoordvoerder, sal Lionel Cupido (38) en Diau Tshabalala (38) se saak weer Dinsdag (16/10) voorkom wanneer hulle aansoek om borgtog sal doen.
Johannes Madene Moloi (63) is Donderdag dood nadat hy vir die soveelste keer die slagoffer van misdaad op sy kleinhoewe was.
Volgens Piet Coetzer, ’n boer op ’n nabygeleë hoewe wat eerste op die toneel was, het hy vir Moloi met sy voete en hande vasgebind in sy huis gevind.
“Sy hoed was oor sy kop getrek en met ’n belt om sy nek vasgemaak,” sê Coetzer.
Dié twee mans het glo eers Moloi se werkers, wat in ’n woonwa op die hoewe geslaap het, aangeval.
Kapt. Phumelelo Dhlamini, polisiewoordvoerder sê hulle het Moloi met ’n stomp voorwerp aangerand en ’n onbekende bedrag geld geroof.
Moloi het ernstige beserings in die aanval opgedoen en is in die Phekolong-hospitaal in Bethlehem opgeneem.
Hy het egter Donderdagaand aan sy beserings beswyk.
Volgens Mondli Mvambi, woordvoerder van die departement van gesondheid het hy traumatiese breinbeserings opgedoen.
Die DA glo net spesialis-eenhede met die nodige hulpbronne sal die euwel van plaasaanvalle kan uitroei. Moloi se begrafnisreëlings was teen saktyd nog nie bekend nie.